DCORP เผยกิจการร่วมค้าชนะประมูลงานป้ายประชาสัมพันธ์ “สนง.ปลัดมหาดไทย” มูลค่ากว่า 300 ลบ.
DCORP เผยกิจการร่วมค้าชนะประมูลงานป้ายประชาสัมพันธ์ "สนง.ปลัดมหาดไทย" มูลค่ากว่า 300 ลบ.
24 มิ.ย. 2563

บริษัท ดีมีเตอร์ คอร์ปอเรชั่น จำกัด (มหาชน) หรือ DCORP เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า บริษัทได้ร่วมกับบริษัท ดีไลท์ติ้ง อินเตอร์เนชั่นแนล จำกัด ในนาม “กิจการร่วมค้า DCORP-DLI” เพื่อวัตถุประสงค์ในการจัดเตรียม ยื่นข้อเสนอ และปฏิบัติหน้าที่ในการให้บริการตามสัญญาจ้าง ต่อสำนักงานปลัดกระทรวงมหาดไทย ในประกวดราคาจ้างด้วยวิธีประกวดราคาอิเล็กทรอนิกส์ (e-bidding) เลขที่ 8/2563 การจ้างค่าสร้างการรับรู้สู่ประชาชนด้วยป้ายประชาสัมพันธ์อัจฉริยะ ตามประกาศสำนักงานปลัดกระทรวงมหาดไทย ลงวันที่ 8 พฤษภาคม 2563 ซึ่งกิจการร่วมค้า DCORP-DLI ได้รับการคัดเลือก เนื่องจากเป็นผู้มีคุณสมบัติและข้อเสนอทางด้านเทคนิคถูกต้องครบถ้วนและเป็นผู้ได้คะแนนรวมสูงสุด
ทั้งนี้ คาดว่าจะได้มีการลงนามสัญญาจ้างภายในเดือนกรกฎาคม 2563 โดยโครงการดังกล่าวมีวงเงินงบประมาณโครงการเท่ากับ 301,250,000 บาท (รวมภาษีมูลค่าเพิ่ม) และมีระยะเวลาดำเนินงานภายใน 1,095 วัน นับแต่วันที่ลงนามในสัญญาจ้าง โดยที่บริษัทและบริษัท ดีไลท์ติ้ง อินเตอร์เนชั่นแนล จำกัด ตกลงปฏิบัติหน้าที่ตามขอบเขตงานที่รับผิดชอบ และรับผิดร่วมกันและแทนกันต่อสำนักงานปลัดกระทรวงมหาดไทย ต่อการดำเนินการตามสัญญาจ้างอย่างลูกหนี้ร่วม
นอกจากนี้ คณะกรรมการบริษัทยังอนุมัติกำหนดวันประชุมสามัญผู้ถือหุ้นประจำปี 2563 ในวันที่ 7 สิงหาคม 2563 โดยมีวาระพิจารณาที่สำคัญ ได้แก่ การลดทุนจดทะเบียนของบริษัทจำนวน 331,807,124.00 บาท จากทุนจดทะเบียนเดิม 1,762,223,316.00 บาท เป็นทุนจดทะเบียนจำนวน 1,430,416,192.00 บาท ,การเปลี่ยนชื่อและตราประทับของบริษัท โดยเปลี่ยนชื่อบริษัทเป็น บมจ.ดีวี8 และใช้ชื่อย่อหลักทรัพย์คือ “DV8” เป็นต้น